**Koertel on arvatakse olevat võime lõhna järgi tuvastada inimestel vähki**. Pahaloomulised kasvajad eritavad aromaatseid ühendeid, mille koerad tunnevad ära uriinist või hingeõhust, sest nende lõhnaretseptorid on 10 000 korda täpsemad kui inimeste omad.

Kompuutertomograaf, PET-uuring ja magnetresonantstomograaf on väga täpsed, aga kallid ning toovad endaga kaasa ebavajalikke biopsiaid. Kompuutertomograafiauuringuga kaasneb vähirisk. Kui koerad suudaksid sajaprotsendiliselt tuvastada vähki ainult lõhna järgi bioloogilistest proovidest, rajaks see uue tee varajasele diagnoosimisele.

Taust ja tõestused
------------------

1989. aastal avaldas inglise eelretsenseeritav meditsiiniteemasid käsitlev aimeajakiri The Lancet artikli, kus oli haiguslugu naisest, kelle koer andis talle märku ebamäärasest laigust naise kehal. Arst diagnoosis naisel hiljem pahaloomulise melanoomi. Sarnaseid juhtumeid on veelgi teada.

2010. aastal avaldati rahvusvahelises teadusajakirjas Journal of Veterinary Behavior artikkel koerte võimest tuvastada eri tüüpi vähki lõhna abil. Analüüsivas artiklis tõsteti esile, et koertel on küll võime tuvastada bioloogilistes proovides vähirakkude olemasolu, aga sama tulemuse annavad ka patoloogilised uuringud. Täpsemalt tuleks uurida, milline bioloogiline proov annab kõige efektiivsema tulemuse.

Uudisteportaalis The Huffington Post kirjutati 2015. aastal, et koerad suudavad tuvastada kopsu-, rinna- ja põievähki ning melanoomi.

2016. aastal rääkis näitleja Shannen Doherty telesaate "Entertainment Tonight" intervjuus, et koer suutis tuvastada tema rinnavähi enne arste.

Koerte õpetamine
----------------

Selleks, et õpetada koerale looma seost pahaloomulise kasvaja ja lõhna vahel ning sellest inimesele märku andma, kasutatakse eri meetodeid. Levinuim treenimisviis on klikkeri kasutus maiustega. Koerale antakse nuusutada erinevaid lõhnu karpides või spetsiaalsetes kastikestes ning iga kord, kui loom nuusutab vähiga lõhnastatud karpi, saab ta kliki ja preemia. Harjutust korratakse palju ning aja jooksul lisatakse uusi lõhnu, käsklusi ja võtmesõnu, mille järgi koer oskaks hiljem töötada. Tunnustust saab koer ainult siis, kui nuusutab vähirakkudega karpi, seega loob ta lõpuks seose lõhna ja preemia vahel. Harjutus on looma jaoks justkui mäng, mitte kohustus. Treenimisel on ka tähtis järjepidevus.

Meditsiinis koera kaasamine vähi tuvastamisel
---------------------------------------------

2020. aasta aprillis avaldas Science Friday artikli "Sniffing out Hidden Cancer", kus uuriti munasarjavähki ja koerte võimet tuvastada haigus varem kui muude uuringutega. Munasarjavähki on väga raske tuvastada algstaadiumis, sest sümptomeid on keeruline siduda vähiga. Enamasti avastatakse munasarjavähk lõppstaadiumis, kus tervenemine on peaaegu võimatu. Kuna pahaloomulised kasvajad eritavad aromaatseid ühendeid, siis saab haiguse varajaseks tuvastamiseks kasutada treenitud vähituvastuskoeri. Artiklis selgus, et koerad on küll väga võimekad vähki tuvastama nii treeningul kui ka inimestel, aga see nõuab loomalt palju ja korraga suudab ta nuusutada väga vähe teste. Protsess on ajamahukas, seega ehitatakse masinat, mis oleks tuvastuselt sama võimekas kui koer. Praegu suudab süsteem tuvastada vähki 90–95% juhtudest.

Koeri saab kasutada vähituvastusel ja tulemused on kvaliteetsed, aga parandada tuleks kvantitatiivset poolt. Loom väsib ja vajab kindla aja tagant pausi. Luues masina, mis suudab vähki tuvastada sama efektiivselt, saaks sellest probleemist lahti, sest masin jõuab analüüsida rohkem teste.

Vastandlik uuring
-----------------

25. mail 2012 avaldati artikkel "What to Make of Medical Dogs", kus Peter Lipson lükkas ümber väite, et koerad on võimelised tuvastama vähki lõhna kaudu. Üks juhtuuring, kus tehniliselt tõestati koerte potentsiaalset võimet eristada vähilõhna, ei saanud faktilist kinnitust. Uuringus kasutatud testid ei olnud sertifitseeritud ning tulemusi ei saa kasutada faktide tõestamiseks.

Viited
------

1. ↑  "Study shows dogs can accurately sniff out cancer in blood". *Experimental Biology*. 8. aprill 2019. Vaadatud 08.11.2020.
2. ↑  "Kompuutertomograafia". *Vikipeedia*. Vaadatud 17.11.2020.
3. 1 2 3  Moser, E. & McCulloch, M. F (27. aprill 2010). "Canine scent detection of human cancers: A review of methods and accuracy". *Journal of Veterinary Behavior*. Vaadatud 08.11.2020.`{{netiviide}}`: CS1 hooldus: mitu nime: autorite loend (link)
4. ↑  Mosbergen, D (7. september 2015). "'*Groundbreaking' Trial Will Test Cancer-Sniffing Dogs*". *The Huffington Post*. Vaadatud 08.11.2020.
5. ↑  Saul, H (3. august 2016). "Shannen Doherty: Actress' dog Bowie 'detected her cancer' before doctors diagnosed it". *Independent*. Vaadatud 8.11.2020.
6. ↑  Santo, K (27. mai 2020). "How to Teach Your Dog Scent Work at Home".
7. ↑  "How to Train Your Dog to Detect Cancer". Vaadatud 08.11.2020.
8. 1 2  Peterschmidt, D (9. aprill 2020). "Sniffing out hidden cancer". *Science Friday*. Originaali arhiivikoopia seisuga 2021-02-15. Vaadatud 14.11.202. `{{netiviide}}`: kontrolli kuupäeva väärtust: `|vaadatud=` (juhend)
9. ↑  Lipson, P (25. mai 2012). "What to make of Medical Dogs". Vaadatud 08.11.2020.